แนวโน้มดัชนีเช้านี้เปิดอ่อนลง
นักวิเคราะห์ฯคาดตลาดหุ้นไทยเช้านี้เปิดมาคงอ่อนตัวลงก่อน ช่วงสั้นตลาดฯคงผันผวน หลังตลาดภูมิภาคอยู่ในแดนลบเกือบหมด
26 ต.ค. 2555

นักวิเคราะห์ฯคาดตลาดหุ้นไทยเช้านี้เปิดมาคงอ่อนตัวลงก่อน ช่วงสั้นตลาดฯคงผันผวน หลังตลาดภูมิภาคอยู่ในแดนลบเกือบหมด          นายณาศิส ประเสริฐสกุล นักกลยุทธ์การลงทุน บล.เกียรตินาคิน กล่าวว่า ช่วงสั้นตลาดหุ้นไทยคงจะยังผันผวนอยู่ โดยเปิดตลาดในช่วงเช้านี้คงจะอ่อนตัวลงก่อน เนื่องจากตลาดหุ้นอื่นในภูมิภาคเอเชียเช้านี้จะอยู่ในแดนลบเกือบหมด มองว่าเป็นการรับแรงกดดันจากผลประกอบการของบริษัทจดทะเบียนในสหรัฐและยุโรปที่ออกมาไม่ค่อยดีนัก          แม้ว่าตลาดสหรัฐจะรีบาวน์ได้เล็กน้อย หลังจากที่ตัวเลขเศรษฐกิจเมื่อคืนที่ผ่านมาออกมาค่อนข้างดี ทั้งผู้ขอรับสวัสดิการว่างงานที่ลดลง และตัวเลขยอดสั่งซื้อสินค้าคงทนเพิ่มขึ้น          อย่างไรก็ดี ตลาดฯยังมีปัจจัยบวกรออยู่ จากที่มองว่าเศรษฐกิจจีนน่าจะผ่านจุดต่ำสุดไปแล้วหลังจากที่ตัวเลขการค้าระหว่างประเทศยังเติบโตได้ ด้านญี่ปุ่นก็ต้องรอดูการประชุมธนาคารกลางว่าจะมีมาตรการใดออกมาหรือไม่          ทั้งนี้ หากวันนี้ดัชนี SET สามารถยืนได้ที่ 1,290 จุด สัปดาห์หน้าตลาดฯมีโอกาสที่จะขึ้นไปต่อได้ เนื่องจากยังมีปัจจัยบวกที่รออยู่ แต่หากต่ำกว่าระดับ 1,290 จุด ก็จะมีแนวรับถัดไปที่ 1,260 จุด ส่วนแนวต้านให้ไว้ที่ 1,317 จุด